- Problemet er ikke i udgangspunktet, at man nævner hans navn. Problemet er, at han er faldet i den kategori, vi vurderer som hadprædikant. Folk, der primært bruger deres position i det offentlige rum til at organisere had eller opildne til vold mod en minoritet. Og det tillader vi ikke, siger Peter Andreas Münster.

Opslag burde måske ikke være fjernet

Derfor må man egentlig gerne som Leif Donbæk skrive, at Tommy Robinson er en idiot. Man må også gerne skrive, at man ikke kan lide ham, men må ikke 'støtte, hylde eller på anden måde give en repræsentation til de her hadprædikanter', forklarer kommunkationschefen.

- Hvis vi har en politik om, at en mand som Tommy Robinson ikke må have en side eller en profil, så går det heller ikke, at han har en følgerskare, som kan være på Facebook og eksempelvis skrive, 'at jeg har talt med Tommy i dag, og han har bedt mig skrive sådan og sådan', siger Peter Andreas Münster.

Hvordan det så hænger sammen med, at Deadlines redaktør fik slettet sit opslag, kan kommunikationschefen ikke forklare.

- Jeg synes godt, at man kan undre sig over, hvorfor det er blevet fjernet. Det er klart, at når vi har en platform med 2,3 milliarder mennesker, har vi en meget stor opgave i ikke bare at håndhæve vores regler, men også håndhæve dem korrekt. Vi gør os meget umage, men nogle gange begår vi fejl, siger han.

Før har vi set os selv som varetager af en teknologisk platform, man kunne bruge til, hvad man ville, men erkendelsen er nu, at det ikke er nok. Vi er nødt til at have et bredere syn på platformen om, hvad folk bruger den til Peter Andreas Münster, nordisk kommunikationschef, Facebook

Det ser ud som, at al omtale af Tommy Robinson bliver pillet ned?

- Det bør det ikke ifølge vores regler. Det burde ikke være sådan, at hvis man problematiserede en person af den her type, at det så blev taget ned, siger Peter Andreas Münster.

Er det her en fejl?

- Det kan jeg ikke afgøre, det er ikke min rolle at vurdere.

Har ændret opfattelsen af egne opgaver

Hos Trykkefrihedsselskabet mener formand Aia Fog, at forbuddet mod Tommy Robinson ikke kommer fra Facebook selv, men fra 'stærke politiske kræfter, der mere eller mindre direkte lægger pres på de sociale medier', skriver hun i et indlæg på Den Korte Avis.